b'\n_START_ARTICLE_\nIn\xc5\xa1titut za novej\xc5\xa1o zgodovino, Ljubljana\n_START_PARAGRAPH_\nIn\xc5\xa1titut za novej\xc5\xa1o zgodovino (kratica INZ) je slovenski javni raziskovalni zavod za prou\xc4\x8devanje novej\xc5\xa1e in sodobne zgodovine Slovencev; nahaja se v zgradbi Kazine na Kongresnem trgu 1 v Ljubljani.\n_START_SECTION_\nZgodovina\n_START_PARAGRAPH_\nLeta 1959 je vlada Ljudske republike Slovenije za raziskovanje zgodovine delavskega gibanja in vladajo\xc4\x8de Komunisti\xc4\x8dne partije v Ljubljani ustanovila In\xc5\xa1titut za zgodovino delavskega gibanja. Poleg raziskovalnega oddelka in knji\xc5\xbenice sta ga sestavljala tudi Muzej narodne osvoboditve Slovenije in arhivski oddelek. Prvotni koncept se je hitro spreminjal: muzej (danes Muzej novej\xc5\xa1e zgodovine Slovenije) se je leta 1962 osamosvojil, raziskovalno podro\xc4\x8dje pa se je s\xc4\x8dasoma raz\xc5\xa1irilo na celotno politi\xc4\x8dno, kulturno, socialno in gospodarsko zgodovino slovenskega prostora od srede 19. stoletja. Skladno s tem in zaradi spremembe politi\xc4\x8dnega sistema v Sloveniji se je in\xc5\xa1titut leta 1989 preimenoval v In\xc5\xa1titut za novej\xc5\xa1o zgodovino. Preoblikovanje v \xc4\x8disto raziskovalno ustanovo se je kon\xc4\x8dalo leta 1992, ko je bil arhivski oddelek izlo\xc4\x8den iz in\xc5\xa1tituta in pridru\xc5\xbeen Arhivu Republike Slovenije. _NEWLINE_INZ izdaja znanstveno revijo Prispevki za novej\xc5\xa1o zgodovino in upravlja portal Sistory.si.'